Jagten på et alternativ til russisk kul er sat ind hos Aalborg Forsyning. Bestyrelsen for Nordjyllandsværket A/S har efter et ekstraordinært bestyrelsesmøde fredag nemlig besluttet i videst muligt omfang at følge Aalborg Kommunes opfordring om at fravælge russisk kul. Det sker på baggrund af Ruslands invasion af Ukraine. - Aalborg Forsyning er i fuld gang med at finde alternativer til det russiske kul, ligesom vi undersøger, hvordan vi kan komme ud af vores kontraktmæssige forpligtelser overfor vores leverandører, siger byrådsmedlem Per Clausen (EL), der er bestyrelsesformand for Nordjyllandsværket A/S. Ikke de eneste Men Aalborg Forsyning er ikke de eneste, der er leder efter alternativer, og derfor kan det vise sig at blive en både svær og dyr fornøjelse. - Vi kan ikke udelukke, at et stop for brugen af russisk kul på Nordjyllandsværket kan få indflydelse på varmeprisen, siger Per Clausen. - Men lige nu handler det først og fremmest om at sende et klart signal til Rusland om, at det, der foregår i Ukraine, er helt uacceptabelt, siger han. Nordjyllandsværket er forpligtet til at være med til at sikre elforsyningen i Danmark, så Aalborg Forsyning er til enhver tid forpligtet til at producere el, når Energinet har brug for det for at sikre forsyningssikkerheden i elnettet. Prisen på bygas stiger Desuden oplever naturgasmarkedet i Europa i øjeblikket yderligere prisstigninger. Aalborg Bygas A/S hæver de variable bygastakster med 24 procent for mindre kunder og 34 procent for større kunder. Prisen for naturgas forventes på lang sigt at falde igen, men lige nu er det et meget usikkert marked.

Referat:
Der arbejdes på højtryk hos Aalborg Forsyning for at finde et alternativ til russisk kul på Nordjyllandsværket.